
Teitl Yr Aseiniad: Ymateb i erthygl, gan roi tystiolaeth o wybodaeth a dealltwriaeth o themâu sy’n gysylltiedig ag addysgu’r Gymraeg yn y sector cyfrwng Saesneg.

Ffocysau erthygl Lewis (2015) ar y problemau sy’n mynd law yn llaw gyda’r iaith Gymraeg mewn ysgolion cyfrwng Saesneg. Crynhoa Lewis (2015) y sefyllfa, tra bod yr Athro Davies (2013) wedi ei gwerthuso.  Tynna Lewis (2015) sylw at y broblem a defnyddio argymhellion Donaldson (2015) i ystyried ffyrdd y gellid eu defnyddio er mwyn cryfhau’r defnydd o’r iaith mewn ysgolion cyfrwng Saesneg, megis, Eisteddfodau, Cynllun Sabothol. Er fod Lewis (2015) yn sôn am ei bryderon personol ynglŷn â’r broblem, defnyddia waith ymchwil unigolion eraill i gefnogi ei sylwadau. Noda Lewis (2015) yn glir mae ei fwriad yw “i bob plentyn a pherson ifanc yng Nghymru gael cyfle i ddysgu Cymraeg yn llwyddiannus.” (Lewis, 2015, p.2)
Awgryma Lewis (2015) nad yw’r cwricwlwm yn ddigonol gan fod “gormod o lawer o bobl ifanc yn gadael yr ysgol heb y sgiliau Cymraeg effeithiol sydd eu hangen arnynt ar gyfer y byd gwaith.” (Lewis, 2015, p.1) Er bod gan lawer o bobl ifanc cymhwyster TGAU Cymraeg ail iaith, dim ond ychydig o’r rheiny sy’n ei ddefnyddio ar ôl gadael yr Ysgol. Gall agwedd disgyblion a’u hoffter at y pwnc effeithio ar hyn. Dadleua Davies (2013) nad oedd digon o amser a sylw yn cael ei roi i ddisgyblion sy’n dilyn y cwrs byr TGAU ac felly mae disgyblion yn colli diddordeb gan nad ydynt yn ymarfer yr iaith yn rheolaidd. Gall ddisgyblion ddysgu’r iaith, ond maent yn dewis peidio ei siarad. Mae disgyblion sy’n dilyn y cwrs yn dysgu eu gwaith llafar fel parot, ond nid ydynt yn deall ystyr cynnwys y gwaith. Wrth i nifer y disgyblion sy’n llwyddo yn y cwrs leihau, golyga hyn fod y nifer sy’n mynd ymlaen i astudio’r pwnc ar lefel uwch hefyd yn lleihau. Mae'r amrywiaeth eang o bynciau sydd ar gael yn gweithio yn erbyn hefyd. (Davies, 2013, p.17) Noda’r Athro Davies (2013) ei fod yn dangos yn y dystiolaeth “nad oedd digon yn cael ei wneud yn gyffredinol i hyrwyddo’r Gymraeg a’i gwerth fel sgil ar gyfer swyddi yn y dyfodol.” (Davies, 2013, p.24) I wneud cynnydd dywed Donaldson (2015) fod gan bob unigolyn rôl flaenllaw i hyrwyddo a gofalu am yr iaith Gymraeg. (Donaldson, 2015, p.31) Gellir sylfaeni’r sgiliau byd gwaith yn y cyfnod sylfaen a’u hadeiladu yn ystod pob cyfnod arall, megis siarad yn gyfforddus a hyderus gan ddefnyddio ystod eang o eirfa er mwyn medru cyflwyno gwybodaeth. (Llywodraeth Cymru, 2015, p.39) Sefydlwyd y siarter iaith gan ERW er mwyn annog pobl ifanc i ddysgu a defnyddio’r iaith Gymraeg. Credaf fod defnyddio’r system yn un llwyddiannus o hybu’r iaith mewn ysgolion, ac yn caniatáu disgyblion i gael clod am eu gwaith.
[bookmark: _GoBack]Amlyga Lewis (2015) fod angen sicrhau bod gan ein proffesiwn addysgu sgiliau gwell. Gall athrawon sector Saesneg dihyder neu â diffyg sgiliau gael cefnogaeth gan eu consortia rhanbarthol, neu wrth gael hyfforddiant Cymraeg drwy’r Cynllun Sabothol i fagu hyder personol wrth ddefnyddio’r iaith. O ganlyniad, bydded yn medru arwain a rhoi esiampl well i ddisgyblion. Nodir yn erthygl Lewis (2015) fod angen cael “continwwm dysgu ystyrlon o 3-16 oed ar gyfer pob plentyn a pherson ifanc.” (Lewis, 2015, p.2) Ymateba hyn yn uniongyrchol at un o argymhellion Davies (2013), “sicrhau bod pob disgybl yn cael yr un cyfleoedd i lwyddo gan mai anghyson yw’r ddarpariaeth o ran oriau cyswllt ar hyn o bryd.” (Davies, 2013, p.7) Byddai cael un continwwm i bawb yn sicrhau fod pob disgybl yn cael yr un cyfleoedd yn y Gymraeg. Noda’r Donaldson (2015) y “bydd angen i’r consortia rhanbarthol a’r awdurdodau lleol ddatblygu strategaethau i gynorthwyo eu hysgolion.” (Donaldson, 2015, p.97) Dylai athrawon ddarparu cyfleoedd i ddisgyblion ddatblygu’r Gymraeg megis, chwarae rôl, gwylio a gwrando. O ganlyniad i hyn byddai’n caniatáu’r plant i flodeuo wrth ddefnyddio’r iaith ar lafar, yn ysgrifenedig a thrwy ddarllen. (Llywodraeth Cymru, 2015, p.9) Gwelir yn adroddiad Ysgol Plascrug eu bod “yn gwella’i darpariaeth Gymraeg yn llwyddiannus trwy amrywiaeth o strategaethau fel y cynllun ‘Cymraeg Cŵl’. Mae hyn yn rhan annatod a hynod effeithiol o bob gweithgaredd ar draws yr ysgol.” (Estyn, 2018, p.7) Dangosa hyn fod yr ysgol ar flaen y gad ac yn frwdfrydig i wneud pob ymdrech i ddefnyddio’r iaith Gymraeg yn yr Ysgol.
Defnyddir y Cwricwlwm Cymreig ym mhob ysgol ar draws Cymru, a nodir mai ei bwrpas yw rhoi cyfle i bob disgybl gael y cyfle i ddefnyddio a dysgu’r iaith Gymraeg. (ACCAC, 2003, p.5) Awgryma Lewis (2015) y dylid cynnwys “lle’n briodol, dimensiwn Cymreig a phersbectif rhyngwladol” (Lewis, 2015, p.2) ym mhob maes dysgu, a nodir yn Donaldson (2015) fod y chwe maes dysgu yn cynnwys agweddau sbesiffig ac elfennau o’r Cwricwlwm Cymreig. (Donaldson, 2015, p.107-108) Pwysleisia Davies (2013) fod angen “sicrhau bod disgyblion yn gweld pwrpas i ddysgu’r iaith a bod hyder y disgyblion i ddefnyddio’r iaith yn ffactor pwysig.” (Davies, 2013, p.7) Caiff y Cwricwlwm Cymreig sylw sylweddol yn y Cwricwlwm Cenedlaethol. Honnir Estyn (2018) fod Ysgol Plascrug yn darparu naws effeithiol a chartrefol Cymreig ar gyfer y disgyblion, ac yn gwneud defnydd sylweddol o’r iaith Gymraeg. (Estyn, 2018, p.2) Credaf fod y clod a gafodd yr Ysgol yn adroddiad Estyn yn haeddiannol dros ben, ac yn amlwg fod parodrwydd y staff i gefnogi’r disgyblion yn talu ffordd. Er mai dim ond llond llaw o’r disgyblion sy’n siarad Cymraeg gartref, nodir fod mwyafrif o’r disgyblion yn medru siarad Cymraeg yn gyfforddus a hyderus. (Estyn, 2018, p.4)
Dyweda Lewis (2015) fod y llywodraeth am sicrhau fod pobl ifanc yn cael addysg ddigonol am ddiwylliant Cymru. (Lewis, 2015, p.2) Credaf ei fod yn hynod bwysig fod ein pobl ifanc yn creu cysylltiad personol â Chymru a’u bod yn teimlo syniad o berthyn i gymuned. Fel honnir yr Athro Davies yn ei hadroddiad, mae’n gyfrifoldeb ar yr oedolion i sicrhau fod yr iaith Gymraeg a diwylliant Cymru yn cael eu trosglwyddo i’r cenhedloedd sydd i ddod. Dylid sicrhau fod ein pobl ifanc yn deall pwysigrwydd yr iaith Gymraeg a sut mae’n berthnasol i’n bywyd bob dydd. (Davies, 2013, p.2) Dywed Donaldson (2015) y bydd pobl ifanc yn ymwneud â diwylliant Cymru yn gyson ar draws y cwricwlwm, a dylai’r cwricwlwm bwysleisio ar ba mor unigryw yw Cymru a’i diwylliant. (Donaldson, 2015, p.90) Mae’r Urdd yn fudiad diwylliannol yng Nghymru a’n hybu’r iaith mewn amryw o ffyrdd, boed yn Eisteddfod, chwaraeon neu’n deithiau. Noda Lewis (2015) fod yr Urdd wedi bod yn cyd-weithio’n gyson gydag ysgolion uwchradd Saesneg a chynnal digwyddiadau anffurfiol yn y Gymraeg. (Lewis, 2015, p.3) Sicrha hyn nad oes pwysau diangen yn cael ei roi ar bobl wrth iddynt fagu hyder wrth ddefnyddio’r iaith. Gobeithiaf y bydd Ysgol Plascrug yn ysbrydoli ysgolion tebyg i ymrwymo yn nathliadau diwylliannol Cymru, megis Eisteddfod yr Urdd. Caniatâ’r dathliad i bobl ifanc berfformio a chystadlu yn yr iaith Gymraeg. Rhaid cydnabod ymdrechion yr Urdd i ganiatáu fod cystadlaethau penodol ar gyfer dysgwyr er mwyn iddynt gael pob chwarae teg.
I grynhoi, credaf fod amryw o gyfleoedd ar gael i athrawon cyfrwng Saesneg i ddatblygu ac arbrofi gwahanol ddulliau wrth addysgu’r Gymraeg. Mae gennym nifer o fudiadau Cymreig sy’n barod i gefnogi a datblygu’r defnydd o’r iaith, megis, Mudiad Meithrin, CFfI, Eisteddfod Yr Urdd, Cymdeithas yr Iaith. Credaf y byddai’n werth hyrwyddo’r mudiadau yma mewn ysgolion er mwyn i ddisgyblion a rhieni fynd i’r afael o ymuno gyda hwy. Rhaid cydnabod fod ambell weithred wedi digwydd yn barod mewn ysgolion, megis, “prosiect i gynyddu’r defnydd o’r Gymraeg ar draws y cwricwlwm yng Nghyfnod Allweddol 2” (Lewis, 2015, p.3).  Serch hynny, mae angen gweithredu’n fwy ar bethau eraill, er enghraifft, argymhella Donaldson (2015) y “dylai defnydd gwell a mwy creadigol o lawer gael ei wneud i dechnoleg wrth addysgu a dysgu Cymraeg” (Donaldson, 2015, p.60). Gyda’r cwricwlwm newydd ar droed byddai hyn yn darged o fewn gallu pob athro. O ganlyniad, gobeithiaf y bydd y defnydd o’r iaith Gymraeg ar gynnydd mewn ysgolion cyfrwng Saesneg yn y dyfodol agos.

